SZEGEDI HÍRHATÁR - Mel Ramos, a pop art fenegyereke tárlatot vezet Szegeden
A TV2 megszerezte a világ egyik legnépszerűbb kvízműsorának a jogait, és nem akármilyen műsorvezetőre bízták azt – az új Vágó-pótlék ...
2015. 07. 10. 16:14
Mel Ramos, a pop art fenegyereke tárlatot vezet Szegeden
Egyedülálló tárlat nyílik meg ma a szegedi REÖK-ben. A világhírű pop art művész, Mel Ramos alkotásait csodálhatja meg a közönség. Az idén 80 éves művész személyesen is ellátogat Szegedre, és exkluzív tárlatvezetést tart.
Születésnapjának méltó ünneplése az a nagyszabású kiállítás, mely ma, pénteken 17 órakor nyílik a palotában, és amely Ramos első magyarországi tárlata. Jövő hét szombaton, július 18-án maga a művész is ellátogat Szegedre, hogy személyesen beszéljen a közönségnek erről a korszakról és az amerikai álom izgalmas megjelenítéséről művészetében: 19 órakor a REÖK-ben tart exkluzív tárlatvezetést. Ramos műveivel már a 60-as években a pop art irányzat legnagyobbjai közé tartozott, Andy Warhollal és Roy Lichtensteinnel tartott közös kiállítást.
A REÖK-ben látható színes grafikáin megidéződik a frivol, napfényes kaliforniai életérzés; az erotika és a kommersz szórakoztató elegye pedig tágabb üzeneteket is közvetít. A közel hatvan képet és több szobrot is felvonultató kiállítás anyaga 16 éves kortól látogatható. A korhatár meghatározása nem véletlen, hiszen alkotásain a buja pin-up lányok kihívó pózokban tekerednek a kor és napjaink emblematikus amerikai termékeire. A művész célja valami olyat ábrázolni, amit mindenki rögtön felismer, ami már szinte közhelyes. A kiállítás a bécsi Galerie Ernst Hilgerből érkezik. Mel Ramos alkotásai szeptember 13-ig tekinthetők meg.